Den 56-årige mand blev efterlyst tirsdag aften. Han er stadig ikke fundet.

Tirsdag aften sendte Nordjyllands Politi en eftersøgning ud af den 56-årige Erik. Onsdag morgen er han stadig ikke fundet. Det fortæller Nordjyllands Politi. - Vi har ledt til sent ud på aftenen, men uden held. Det er lidt som at lede efter en nål i en høstak, fortæller Poul Fastergaard, der er vagtchef ved Nordjyllands Politi. Ikke set siden mandag Erik er ikke set siden mandag aften, hvor han var ude at gå på Mølleparkvej i Aalborg i nedtrykt sindstilstand. Nordjyllands Politi har ikke flere informationer om, hvor han skulle være gået hen, og derfor er de afhængige af tips fra borgere. - Det er svært at vide, hvor vi skal lede. Vi håber, at der er nogen, der har set ham, som kan give os et prej, siger vagtchefen. Erik, som er 56 år, beskrives som en mand, der måler 180-185 centimeter, slank af bygning og har mørk-gråligt hår. Han var mandag iført en blå cardigan eller trøje. Tirsdag modtog Nordjyllands Politi to henvendelser fra borgere i sagen om den forsvundne mand. Begge spor blev fulgt nøje, men efter flere timers søgen lykkedes det ikke politiet at komme Eriks færden nærmere. Hvis man ser eller har set Erik, bedes man kontakte Nordjyllands Politi på telefonnummer 114.